pythainlp/thaigov-v2-corpus-22032023 huggingface dataset:
วันอังคารที่ 8 มิถุนายน 2564
รมช.ประภัตร กำชับปศุสัตว์เร่งควบคุมสถานการณ์การระบาดโรคลัมปี - สกิน
รมช.ประภัตร กำชับปศุสัตว์เร่งควบคุมสถานการณ์การระบาดโรคลัมปี - สกิน เตรียมนำเข้าวัคซีนเพิ่มอีก 300,000 โด๊ส พร้อมเผยมาตรการเยียวยากรณีสัตว์ตายหรือป่วยตายตามหลักเกณฑ์ที่กำหนด
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยว่า จากสถานการณ์การแพร่ระบาดของโรคลัมปี-สกิน กระทรวงเกษตรและสหกรณ์ โดยกรมปศุสัตว์ ได้ติดตามสถานการณ์อย่างใกล้ชิดและเร่งแก้ไขปัญหาเพื่อควบคุมโรคอย่างเร่งด่วน โดยเฉพาะในพื้นที่ภาคตะวันออกเฉียงเหนือ ที่มีการระบาดในหลายจังหวัด ซึ่งในวันที่ 25 พฤษภาคม 2564 ที่ผ่านมา กระทรวงเกษตรฯ ร่วมกับผู้ว่าราชการจังหวัด และหน่วยงานที่เกี่ยวข้อง จัดกิจกรรม Kick off รณรงค์ป้องกันและกำจัดโรคลัมปี-สกิน ทั่วประเทศ และได้ลงพื้นที่ไปตรวจเยี่ยมสถานการณ์การแพร่ระบาดอย่างใกล้ชิดในพื้นที่จังหวัดขอนแก่น มุกดาหาร และสกลนคร
ในส่วนของวัคซีน LSDV ป้องกันโรคลัมปี-สกิน กรมปศุสัตว์ได้มีการนำเข้าวัคซีนมาแล้ว 60,000 โด๊ส และได้กระจายไปยังพื้นที่ต่าง ๆ ทั้งหมดที่มีการระบาดแล้ว และสัปดาห์หน้าจะมีการนำเข้าวัคซีนมาเพิ่มอีก 300,000 โด๊ส ซึ่งในเบื้องต้นได้สั่งการให้กรมปศุสัตว์กระจายการฉีดวัคซีนในพื้นที่ที่มีการแพร่ระบาดอย่างหนัก โดยเฉพาะในพื้นที่ภาคตะวันออกเฉียงเหนือ นอกจากนี้ ยังได้กำชับให้กรมปศุสัตว์วางแผนในการฉีดวัคซีนให้เกิดประสิทธิภาพ และให้เป็นไปตามแผนการป้องกันการแพร่ระบาดที่เกิดขึ้นอย่างทั่วถึง เพื่อยับยั้งการแพร่ระบาดที่เกิดขึ้นให้ได้มากที่สุด
“การแพร่ระบาดของลัมปี-สกินที่เกิดขึ้น ผมในฐานะที่กำกับดูแลกรมปศุสัตว์ไม่ได้นิ่งนอนใจ หลังจากที่มีการนำเข้าวัคซีน ผมได้สั่งการให้กรมปศุสัตว์เร่งฉีดวัคซีนในพื้นที่ที่มีการแพร่ระบาดให้เป็นไปตามแผนการระงับยับยั้งการระบาด โดยหลังจากที่มีข่าวว่ามีโค-กระบือเสียชีวิต โดยเฉพาะพื้นที่จังหวัดชัยภูมิ ล่าสุดได้มีการสั่งการให้กรมปศุสัตว์เข้าไปดำเนินการตรวจสอบและใช้มาตรการต่าง ๆ เพื่อป้องกันการแพร่ระบาดอย่างเต็มที่และลดความเดือดร้อนของเกษตรกร” รมช.ประภัตร กล่าว
สำหรับมาตรการที่กรมปศุสัตว์เตรียมการเยียวยาเกษตรกรผู้ได้รับผลกระทบจากโรคลัมปี-สกิน ในกรณีที่เป็นการชดเชยกรณีสัตว์ตายหรือป่วยตายนั้น จะดำเนินการตามระเบียบกระทรวงการคลังว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ.2562 โดยมีขั้นตอน คือ 1) รวบรวมข้อมูลความเสียหาย 2) รวบรวมข้อมูลเสนอคณะกรรมการให้ความช่วยเหลือผู้ประสบภัยพิบัติอำเภอ (ปศุสัตว์อำเภอ) 3) รวมรวมข้อมูลเสนอคณะกรรมการให้ความช่วยเหลือผู้ประสบภัยพิบัติจังหวัด (ปศุสัตว์จังหวัด) และ 4) ขอรับการสนับสนุนงบประมาณจากกระทรวงเกษตรและสหกรณ์ คือ ปศุสัตว์จังหวัดหรือกรมปศุสัตว์
ทั้งนี้ จะชดเชยตามจริงแต่ไม่เกินรายละ 2 ตัว เป็นเงินสดผ่านบัญชีเงินฝากของเกษตรกรตามหลักเกณฑ์ คือ กรณีโค-กระบือ อายุ 6 เดือน โดยโคจะชดเชย 6,000 บาท กระบือชดเชย 8,000 บาท กรณีโค - กระบือ อายุ 6 เดือน - 1 ปี โคชดเชย 12,000 บาท กระบือชดเชย 14,000 บาท กรณีโค-กระบือ อายุ 1 ปี – 2 ปี โคชดเชย 16,000 บาท กระบือชดเชย 18,000 บาท และกรณีโค-กระบือ อายุ 2 ปี โคชดเชย 20,000 บาท กระบือชดเชย 22,000 บาท
หากเกษตรกรผู้เลี้ยงสัตว์รายใด ได้รับผลกระทบจากการระบาดของโรคลัมปี-สกิน และมีความประสงค์จะขอรับการเยียวยา ขอให้ติดต่อสำนักงานปศุสัตว์อำเภอ หรือสำนักงานปศุสัตว์จังหวัด ใกล้บ้าน หรือศูนย์อำนวยการป้องกันและแก้ไขปัญหาภัยพิบัติด้านปศุสัตว์ กองส่งเสริมและพัฒนาการปศุสัตว์ กรมปศุสัตว์ ทางโทรศัพท์ 0-2653-4444 ต่อ 3315 และ e-mail : disaster@dld.go.th
วันอังคารที่ 8 มิถุนายน 2564
ประกาศ ขสมก. ประจำวันที่ 8 มิถุนายน 2564 พนักงานติดเชื้อไวรัส COVID-19 จำนวน 4 ราย
ประกาศ ขสมก. ประจำวันที่ 8 มิถุนายน 2564 พนักงานติดเชื้อไวรัส COVID-19 จำนวน 4 ราย
ประกาศ ขสมก. ประจำวันที่ 8 มิถุนายน 2564 พนักงานติดเชื้อไวรัส COVID-19 จำนวน 4 ราย
1) พนักงานเก็บค่าโดยสาร สาย 53 เขตการเดินรถที่ 6
2) พนักงานขับรถโดยสารธรรมดา สาย 53 เขตการเดินรถที่ 6
3) พนักงานเก็บค่าโดยสารรถธรรมดา สาย 95 ก เขตการเดินรถที่ 1
4) พนักงานธุรการ ระดับ 2 (เจ้าหน้าที่ MIS) อู่สวนสยาม เขตการเดินรถที่ 2
วันอังคารที่ 8 มิถุนายน 2564
ครม. ไฟเขียวกรอบอัตรากำลังพนักงานราชการเฉพาะกิจ 10,000 อัตรา วงเงิน 2,254.32 ล้านบาท  บรรเทาการว่างงานของบัณฑิตจบใหม่ในระยะสั้น
โฆษกรัฐบาลเผย ครม. ไฟเขียวกรอบอัตรากำลังพนักงานราชการเฉพาะกิจ 10,000 อัตรา วงเงิน 2,254.32 ล้านบาท  บรรเทาการว่างงานของบัณฑิตจบใหม่ในระยะสั้น
วันนี้ (8 มิ.ย.64) นายอนุชา บูรพชัยศรี โฆษกประจำสำนักนายกรัฐมนตรี เผยมติคณะรัฐมนตรี เห็นชอบข้อเสนอแนวทางการจัดสรรกรอบอัตรากำลังและกลไกการบริหารจัดการพนักงานราชการเฉพาะกิจ และผลการจัดสรรกรอบอัตรากำลังพนักงานราชการเฉพาะกิจ จำนวน 10,000 อัตรา พร้อมอนุมัติ วงเงิน 2,254.32 ล้านบาท เพื่อเป็นค่าใช้จ่ายในการจ้างพนักงานราชการเฉพาะกิจ ช่วยเหลือผู้ที่ได้รับผลกระทบจากสถานการณ์การแพร่ระบาดของ COVID - 19 ตามนโยบายของรัฐบาล เพื่อเพิ่มโอกาสการจ้างงานผู้ได้รับผลกระทบจากสถานการณ์การแพร่ระบาดของ COVID - 19 ด้วยระบบพนักงานราชการ โดยรายละเอียดดังนี้
- กรอบอัตรากำลัง : 10,000 อัตรา เฉพาะในกลุ่มงานบริหารทั่วไป
- กลุ่มเป้าหมาย : ผู้สำเร็จการศึกษาในระดับปริญญาตรี
-หน่วยงานที่ขอรับจัดสรรอัตรากำลัง : 28 ส่วนราชการ ได้แก่ หน่วยงานในราชการบริหารส่วนภูมิภาค ระดับจังหวัด หรือหน่วยงานในราชการบริหารส่วนกลางที่ตั้งอยู่ในภูมิภาคที่เป็นหน่วยปฏิบัติ โดยเป็นส่วนราชการที่มีภารกิจสำคัญและเร่งด่วน
-ระยะเวลาการจ้างงาน : ไม่เกิน 1 ปี นับตั้งแต่วันที่ทำสัญญาจ้างหรือไม่เกิน 30 กันยายน 2565 และไม่มีการต่อสัญญา
-อัตราค่าตอบแทน/สิทธิประโยชน์ : 18,000 บาท/เดือน ตลอดสัญญาการจ้างงาน โดยได้รับสิทธิประโยชน์เช่นเดียวกับพนักงานราชการปกติ ยกเว้นเฉพาะในส่วนของสิทธิการลงเพื่อไปอุปสมบท หรือประกอบพิธีฮัจญ์ ซึ่งกำหนดไว้ไม่เกิน 120 วัน
“ที่ประชุมคณะรัฐมนตรียังย้ำให้หน่วยรับงบประมาณที่เกี่ยวข้องเร่งดำเนินการให้เป็นไปตามขั้นตอน วิธีดำเนินการจ้างพนักงานราชการ และแผนการดำเนินงาน รวมทั้ง เร่งดำเนินการจ้างพนักงานราชการเฉพาะกิจให้แล้วเสร็จภายในเดือนสิงหาคม 2564 โดยคำนึงประโยชน์สูงสุดของทางราชการและประโยชน์ที่ประชาชนจะได้รับ ซึ่งสำนักงาน ก.พ. จะได้ติดตามประเมินผลการดำเนินการรวมถึงผลสัมฤทธิ์จากการจ้าง เพื่อรายงานคณะรัฐมนตรีทราบต่อไปด้วย” นายอนุชา ฯ กล่าว
------------------
วันพุธที่ 9 มิถุนายน 2564
"พลาสมา (Plasma) ของคุณ ‼️ ช่วยเสริมการรักษาผู้ป่วยโควิด - 19 ได้
หากคุณมี...คุณสมบัติเหล่านี้"
วันอังคารที่ 8 มิถุนายน 2564
อนุทิน ให้หน่วยบริการในสังกัด สธ. ฉีดวัคซีนโควิดให้ผู้ลงทะเบียนทุกราย
รองนายกรัฐมนตรีและรัฐมนตรีว่าการกระทรวงสาธารณสุข ให้หน่วยบริการ โรงพยาบาลในสังกัดกระทรวงสาธารณสุข ฉีดวัคซีนโควิด 19 ให้ผู้ลงทะเบียนทุกราย มอบผู้ตรวจราชการกระทรวงสาธารณสุข นายแพทย์สาธารณสุขจังหวัด ร่วมวางแผนบริหารจัดการวัคซีนตามที่ได้รับจัดสรรจากศบค.
วันนี้ (8 มิถุนายน 2564) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า การฉีดวัคซีนโควิด 19 ถือว่าเป็นวาระแห่งชาติ ที่กระทรวงสาธารณสุขจะต้องเร่งดำเนินการตามนโยบาย เพื่อให้คนไทยปลอดภัย สร้างภูมิคุ้มกันหมู่ เดินหน้าขับเคลื่อนเศรษฐกิจโดยให้สถานบริการในสังกัด ฉีดวัคซีนให้ผู้ลงทะเบียนทุกราย และมอบหมายให้ผู้ตรวจราชการกระทรวงสาธารณสุข นายแพทย์สาธารณสุขจังหวัดร่วมกันวางแผนบริหารจัดการวัคซีน ตามจำนวนที่ได้รับจัดสรรจาก ศบค. เพื่อให้ครอบคลุมกลุ่มเป้าหมาย
นายอนุทินกล่าวต่อว่า วัคซีนโควิดที่มีอยู่ในขณะนี้เป็นวัคซีนที่ผ่านการรับรองจากองค์การอนามัยโลก อย.และกรมวิทยาศาสตร์การแพทย์ การจัดบริการฉีดวัคซีนขึ้นอยู่กับดุลยพินิจของผู้อำนวยการสถานบริการวัคซีนแต่ละแห่งรวมถึงวัคซีนที่ได้รับการกระจายลงไปในแต่ละรอบ ซึ่งบริษัทผู้ผลิตวัคซีนที่ทำสัญญากับรัฐบาลจะต้องทยอยส่งวัคซีนให้เป็นไปตามแผนมากที่สุด วันนี้จะมีการส่งวัคซีนซิโนแวคไปเพิ่มอีก 7.5 แสนโดส ส่วนการพบการขายคิวหรือบัตรฉีดวัคซีน ได้ให้ฝ่ายปกครองดำเนินการตามกฎหมาย ไม่จำเป็นต้องมาซื้อขายคิว เนื่องจากขณะนี้การมาฉีดวัคซีนมีการเปิดลงทะเบียนนัดหมายในหลายระบบ รวมถึงผ่านเครือข่ายค่ายมือถือด้วย จากการลงพื้นที่ศูนย์ฉีดวัคซีนกลางบางซื่อ และสอบถามผู้มารับบริการ แต่ละคนก็ให้ข้อมูลว่ามีความสะดวกและได้รับบริการอย่างดี
“วัคซีนโควิด19 มีพร้อมสำหรับทุกคน ไม่ต้องซื้อขาย ทุกคนได้ฉีดแน่นอน เมื่อฉีดวัคซีนวันละ 3-4 แสนคนผ่านไป2-3 เดือนจะฉีดได้ 20-30 ล้านคน โอกาสติดเชื้อลดน้อยลง ทั้งนี้ การฉีดวัคซีนจำนวนมาก 50-60 ล้านคนไม่สามารถฉีดทั้งหมดได้ในเดือนเดียว ต้องทยอยฉีด และระหว่างนี้หากยังคงพฤติกรรมป้องกันโรคอย่างเคร่งครัด โอกาสติดเชื้อก็ไม่มี” นายอนุทินกล่าว
*********************************** 8 มิถุนายน 2564
วันอังคารที่ 8 มิถุนายน 2564
เกษตรฯ ปักหมุดเตรียมเน้นผลิตข้าว 5 ประเภท ให้สอดคล้องกับตลาด ตั้งเป้าพื้นที่ผลิต 66 ล้านไร่
เกษตรฯ ปักหมุดเตรียมเน้นผลิตข้าว 5 ประเภท ให้สอดคล้องกับตลาด ตั้งเป้าพื้นที่ผลิต 66 ล้านไร่ พร้อมถกการบริหารจัดการน้ำให้เพียงพอต่อการเพาะปลูก จากปัญหาฝนทิ้งช่วง
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยหลังการประชุมคณะอนุกรรมการนโยบายและบริหารข้าวแห่งชาติด้านการผลิตว่า ที่ประชุมได้ร่วมกันพิจารณาถึงเป้าหมายการผลิตข้าว การวางแผนการข้าว และพื้นที่เป้าหมายส่งเสริมการปลูกข้าว ปีการผลิต 2564/65 โดยมีสาระสำคัญ คือ เห็นควรให้ มีการแบ่งประเภทข้าวเพื่อให้การเพาะปลูกมีความเหมาะสมและสอดคล้องกับความต้องการของตลาด ได้ผลผลิตในแต่ละชนิดข้าวที่มีความสอดคล้องทั้งในส่วนของ Demand และ Supply โดยจะแบ่งเป็น 5 ชนิดข้าว ประกอบด้วย 1) ข้าวหอมมะลิ 2) ข้าวหอมไทย 3) ข้าวเจ้า ซึ่งจำแนกเป็นข้าวเจ้าพื้นนุ่มและข้าวเจ้าพื้นแข็ง 4) ข้าวเหนียว 5) ข้าวตลาดเฉพาะ ทั้งนี้พื้นที่ส่งเสริมการปลูกข้าวปีการผลิต 2564/65 นั้น ได้กำหนดไว้ทั้งสิ้น 66 ล้านไร่ โดยปรับลดพื้นที่ปลูกลงจากปีการผลิต 2563/2564 ประมาณ 3 ล้านไร่
รัฐมนตรีช่วยว่าการกระทรวงเกษตรและสหกรณ์ กล่าวต่อว่า ที่ประชุมฯ ได้ร่วมกันพิจารณาถึงเป้าหมาย การผลิตข้าว การวางแผนการผลิตข้าว และพื้นที่เป้าหมายส่งเสริมการปลูกข้าว ปีการผลิต 2564/65 โดยมีสาระสำคัญ คือ ปริมาณน้ำสำหรับการเพาะปลูกข้าวในปีการผลิต 2564/65 (ฤดูนาปี) อยู่ในเกณฑ์น้อย ภาพรวมปริมาณน้ำที่ใช้การจากอ่างเก็บน้ำทั้งขนาดใหญ่ ขนาดกลางและขนาดเล็ก ขณะนี้มีจำนวน 11,121 ล้านลูกบาศก์เมตร แต่ในขณะเดียวกันกลับมีความต้องการใช้อยู่ที่ 32,339 ล้านลูกบาศก์เมตร ประกอบกับน้ำใน 4 เขื่อนหลักมีปริมาณน้ำใช้การเหลือเพียง 1,457 ล้านลูกบาศก์เมตร ซึ่งในส่วนของกรมอุตุนิยมวิทยาประเมินว่ามีปริมาณฝนน้อย ซึ่งจะส่งผลกระทบต่อปริมาณน้ำเพื่อการอุปโภค/บริโภค และจะเกิดภาวะฝนทิ้งช่วงตั้งแต่ปลายเดือนมิถุนายนไปจนถึงกลางเดือนกรกฎาคม ดังนั้นหน่วยงานชลประทานในพื้นที่จะต้องมีแผนบริหารจัดการน้ำ โดยจัดส่งน้ำเป็นรอบเวรเพื่อบรรเทาปัญหาการขาดแคลนน้ำ และต้องมีแผนจัดสรรน้ำเพื่อประคองปริมาณน้ำที่มีอยู่จนถึงวันที่ 20 กรกฎาคม 2564 ดังนั้นนอกจากการจัดรอบเวร เพื่อจัดสรรน้ำให้แก่เกษตรกรแล้ว อีกส่วนหนึ่งจะต้องขอความร่วมมือเกษตรกรหากจะเพาะปลูกให้พิจารณาใช้น้ำฝน เป็นหลัก ซึ่งจากการคาดการณ์ตั้งแต่กลางเดือนสิงหาคมเป็นต้นไป น่าจะสามารถเพาะปลูกได้โดยไม่มีผลเสียหาย
วันอังคารที่ 8 มิถุนายน 2564
โฆษก ศบค. รายงานจำนวนผู้ที่ได้รับการฉีดวัคซีน รัฐบาลพร้อมติดตามและศึกษาผลกระทบจากการฉีดวัคซีน
โฆษก ศบค. รายงานจำนวนผู้ที่ได้รับการฉีดวัคซีน รัฐบาลพร้อมติดตามและศึกษาผลกระทบจากการฉีดวัคซีน
วันนี้ (8 มิถุนายน 2564) เวลา 12.45 น. ณ ศูนย์บริหารสถานการณ์การแพร่ระบาดของโรคไวรัสโคโรน่า (ศบค.) ตึกสันติไมตรี ทำเนียบรัฐบาล นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) เปิดเผยถึงยอดสรุปตัวเลขการฉีดวัคซีนของเมื่อวันที่ 7 มิถุนายน ทั่วประเทศ โดย นพ.เกียรติภูมิ วงศ์รจิต ปลัดกระทรวงสาธารณสุข ได้รายงานภาพรวมจากทางกรมควบคุมโรคต่อที่ประชุมฯ เมื่อช่วงเช้า ซึ่งที่ประชุมฯ ได้ชื่นชมและขอบคุณทุกฝ่ายที่ร่วมด้วยช่วยกันทำให้ทุกอย่างผ่านไปด้วยดี โดยตัวเลขจำนวนผู้ได้รับวัคซีนเพิ่มขึ้น ณ วันที่ 7 มิถุนายน มีจำนวน 416,847 ราย รายใหม่จำนวน 388,872 ราย ผู้ที่ได้ฉีดเข็มที่สอง 27,975 ราย รวมยอดสะสม 4,634,941 ราย นับตั้งแต่มีการฉีดวัคซีนวันที่ 28 กุมภาพันธ์ เป็นผู้ที่ได้ฉีดเข็มแรกจำนวน 3,243,913 ราย ผู้ที่ได้ฉีดเข็มที่สอง 1,391,028 ราย
ทั้งนี้ รัฐบาลพยายามจะเพิ่มจำนวนในส่วนนี้ให้มากขึ้น ในส่วนวัคซีนที่ได้จัดสรรมาจะมีการกระจายในส่วนที่เหลือต่อไป ซึ่งประชาชนจะได้รับวัคซีนตามที่กระทรวงสาธารณสุขวางแผนการกระจายและจัดสรรตามแต่ละพื้นที่ให้สอดคล้องกับความต้องการต่อไป นอกจากนี้ จะมีการศึกษาและติดตามผลภายหลังจากการฉีดวัคซีนด้วยเช่นกันเพื่อสร้างความมั่นใจให้ผู้ที่จะมารับวัคซีน ในช่วงท้าย โฆษก ศบค. เน้นย้ำว่า แม้ว่าจะมีวัคซีนแล้ว แต่ประชาชนยังต้องคำนึงถึงสุขอนามัยต่อไป เพื่อร่วมกันสร้างภูมิคุ้มกันหมู่
วันอาทิตย์ที่ 6 มิถุนายน 2564
ภายใต้โควิดระลอก3 รัฐบาลโชว์ตัวเลขจ้างงานในระบบดีขึ้นต่อเนื่อง ดันต่อSMEเข้าถึงสภาพคล่อง คิวต่อไปร้านอาหาร
ภายใต้โควิดระลอก3 รัฐบาลโชว์ตัวเลขจ้างงานในระบบดีขึ้นต่อเนื่อง ดันต่อSMEเข้าถึงสภาพคล่อง คิวต่อไปร้านอาหาร
นางสาวรัชดา ธนาดิเรก รองโฆษกประจำสำนักนายกรัฐมนตรีเปิดเผยว่า  ที่ผ่านมาภาครัฐได้ออกมาตรการเพื่อเข้าช่วยเหลือผู้ประกอบการในรูปแบบต่างๆ เพื่อประคับประคองธุรกิจให้ดำเนินต่อไปได้ โดยเฉพาะการเข้าถึงแหล่งเงินทุนดอกเบี้ยต่ำ ซึ่งยอดการให้ความช่วยเหลือจากมาตรการสินเชื่อฟื้นฟูผู้ประกอบธุรกิจที่ได้รับผลกระทบจากโควิด19  ยอด ณ วันที่ 31 พ.ค. มีที่อนุมัติแล้วทั้งสิ้น 20,839 ล้านบาท  และในวันพรุ่งนี้ ( 7 มิ.ย.)
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์  เตรียมเปิดโครงการ “จับคู่กู้เงิน” โดยเป็นการประสานสถาบันการเงินเพื่อปล่อยกู้สำหรับผู้ประกอบการร้านอาหารและภัตตาคาร ที่มีอยู่กว่าแสนแห่งทั่วประเทศ  เป็นกรณีพิเศษ เช่นดอกเบี้ยต่ำและเงื่อนไขพิเศษ เพื่อให้ร้านอาหารเข้าถึงสภาพคล่อง ต่อลมหายใจให้ดำเนินธุรกิจต่อไปโดยไม่ต้องปลดลูกจ้าง
นางสาวรัชดา ยังเปิดเผยถึงสถานการณ์การจ้างงานแรงงานในระบบว่า ข้อมูลจากกระทรวงแรงงานแสดงให้เห็นถึงแนวโน้มที่ดีขึ้น ดังเห็นได้จากตัวเลขผู้ประกันตนที่ว่างงานในแต่ละเดือนลดลง ต่อเนื่องนับจากต้นปี 64  กล่าวคือ เดือนม.ค.มี 95,213 ราย  เม.ย. 49,277 ราย และ ณ วันที่ 19 พ.ค.  12,451 ราย ในขณะที่มีผู้ประกันตนรายใหม่เพิ่มขึ้น เดือนม.ค.มี 28,174 ราย  เม.ย. 38,025 ราย และ ณ 19 พ.ค. 35,984 ราย อีกทั้ง มีจำนวนผู้ประกันตนกลับเข้าสู่การจ้างงาน ในช่วงสี่เดือนแรกปีนี้ รวม 2.39 แสนราย ซึ่งใกล้เคียงกับตัวเลขรวมของปีที่แล้วทั้งปี อยู่ที่ 2.49 แสนราย
ทั้งนี้  แม้จะเห็นสัญญาณที่ดีขึ้นในการจ้างงานแรงงานในระบบ นายกรัฐมนตรีมีความเป็นห่วงต่อกลุ่มธุรกิจSMEs และขนาดไมโคร ที่มีการจ้างงานนอกระบบอยู่มาก  จึงได้สั่งการให้หน่วยงานรัฐออกมาตรการบรรเทาภาระหนี้ และร่วมกับธนาคารแห่งประเทศไทย และสมาคมธนาคาร เร่งดำเนินการช่วยเหลือผู้ประกอบการให้เข้าถึงสินเชื่อได้รวดเร็วขึ้น จะได้ยังคงธุรกิจและรักษาการจ้างงานในโอกาสเดียวกัน อีกทั้ง มุ่งเน้นการส่งเสริมสนับสนุนการพัฒนาทักษะฝีมือแรงงานให้สอดรับกับความต้องการของภาคธุรกิจควบคู่กันไป
วันอาทิตย์ที่ 6 มิถุนายน 2564
รมว.แรงงาน มอบนโยบายให้ชุดเฉพาะกิจออกปราบปรามแรงงานต่างด้าวที่ลักลอบเข้ามาทำงาน โดยทำควบคู่ไปกับการสร้างการรับรู้ให้นายจ้างใช้แรงงานต่างด้าวถูกกฎหมาย
เมื่อวันที่ 5 มิถุนายน2564 ณ ห้องประชุม เทียน อัชกุล กรมการจัดหางาน นายสุชาติ ชมกลิ่น รัฐมนตรีว่าการกระทรวงแรงงาน เป็นประธานการประชุมหัวหน้าชุดคณะอำนวยการและชุดเฉพาะกิจปราบปรามจับกุมและดำเนินคดีคนต่างด้าวทำงานผิดกฎหมายในสถานการณ์แพร่ระบาดของโรคโควิด
นายสุชาติ ชมกลิ่น รัฐมนตรีว่าการกระทรวงแรงงาน เป็นประธานการประชุมหัวหน้าชุดคณะอำนวยการและชุดเฉพาะกิจปราบปรามจับกุมและดำเนินคดีคนต่างด้าวทำงานผิดกฎหมายในสถานการณ์การแพร่ระบาดของเชื้อไวรัส​โคโรนา2019 (covid-19)​ จำนวน​ 5 ชุด​ โดยมีพลตำรวจตรีนันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นายสุทธิ​ สุโกศล​ ปลัดกระทรวงแรงงาน​ นายไพโรจน์​ โชติกเสถียร​ อธิบดีกรมการจัดหางาน​ และผู้บริหารจากหน่วยงานในสังกัดกระทรวงแรงงานและผู้แทนสำนักงานตรวจคนเข้าเมืองเข้าร่วมประชุม ทั้งนี้รัฐมนตรีว่าการกระทรวงแรงงานได้มอบนโยบายแก่​หัวหน้าชุดเฉพาะกิจฯ​ ทั้ง​ 5 ชุด​ ซึ่งเป็นชุดที่บูรณาการระหว่างกรมการจัดหางานและผู้แทนจากสำนักงานตรวจคนเข้าเมือง ก่อนที่ชุดเฉพาะกิจดังกล่าว​จะเริ่มออกปฎิบัติการตรวจสอบ ปราบปราม จับกุม และดำเนินคดี​กับกลุ่มเป้าหมายที่เป็นแรงงานต่างด้าวที่ลักลอบเข้าเมืองและลักลอบทำงาน​ และนายจ้าง/สถานประกอบการที่จ้างแรงงานต่างด้าวดังกล่าว​ รวมถึงผู้ได้รับประโยชน์จากการใช้แรงงานต่างด้าวผิดกฎหมายทั่วประเทศ​ รวมถึงแรงงานต่างด้าวที่ได้ยื่นบัญชีรายชื่อหรือแจ้งข้อมูลบุคคลผ่านระบบออนไลน์​ไว้แล้ว แต่มิได้ไปดำเนินการตรวจโรคโควิด-19 ตรวจโรคต้องห้าม 6 โรค จัดเก็บอัตลักษณ์บุคคล​ และยื่นขอใบอนุญาตทำงานผ่านระบบออนไลน์กับกรมการจัดหางาน​ ภายในวันที่​ 16​ มิ.ย​ 2564​ โดยให้เจ้าหน้าที่ชุดเฉพาะกิจทุกชุด​ ดำเนินการตรวจสอบ ปราบปราม จับกุมกลุ่มเป้าหมาย​ดังกล่าว​ ควบคู่ไปกับการสร้างการรับรู้ให้แก่คนต่างด้าว​และนายจ้าง/สถานประกอบการ​เพื่อมิให้ลักลอบทำงานหรือใช้แรงงานต่างด้าวผิดกฎหมาย​ เพื่อเป็นการยับยั้งสถานการณ์การแพร่ระบาดของเชื้อไวรัสโคโรนา​2019​(covid-19)​ ให้ยุติลงโดยเร็วที่สุด
ทั้งนี้หากตรวจพบนายจ้างที่รับคนต่างด้าวเข้าทำงานโดยไม่มีใบอนุญาตทำงาน จะมีโทษปรับตั้งแต่ 10,000 – 100,000 บาท ต่อคนต่างด้าวหนึ่งคน หากทำผิดซ้ำมีโทษถึงจำคุก และห้ามจ้างคนต่างด้าวทำงานอีก 3 ปี ส่วนคนต่างด้าวที่ลักลอบทำงานโดยไม่ได้รับอนุญาตมีโทษปรับตั้งแต่ 5,000 - 50,000 บาท และถูกส่งตัวกลับออกไปนอกราชอาณาจักร และไม่สามารถขอรับใบอนุญาตทำงานได้จนกว่าจะพ้นโทษมาแล้วเป็นระยะเวลา 2 ปี หากผู้ใดพบเห็นหรือสงสัยว่ามีคนต่างด้าวลักลอบทำงานผิดกฎหมาย สามารถแจ้งเบาะแสได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือ สายด่วนกระทรวงแรงงาน โทร. 1506 กด 2 กรมการจัดหางาน
วันอาทิตย์ที่ 6 มิถุนายน 2564
ประกาศ ขสมก. ประจำวันที่ 6 มิถุนายน 2564 พนักงานติดเชื้อไวรัส COVID-19 จำนวน 2 ราย
ประกาศ ขสมก. ประจำวันที่ 6 มิถุนายน 2564 พนักงานติดเชื้อไวรัส COVID-19 จำนวน 2 ราย
ประกาศ ขสมก. ประจำวันที่ 6 มิถุนายน 2564 พนักงานติดเชื้อไวรัส COVID-19 จำนวน 2 ราย
1) พนักงานขับรถโดยสารธรรมดา สาย 197 เขตการเดินรถที่ 2
2) พนักงานขับรถโดยสารปรับอากาศ สาย 519 เขตการเดินรถที่ 2
วันอาทิตย์ที่ 6 มิถุนายน 2564
สธ. เผย รพ.บุษราคัม รักษาผู้ป่วยหายแล้ว 818 ราย
ปลัดกระทรวงสาธารณสุข เผยโรงพยาบาลบุษราคัม หลังเปิดให้บริการดูแลรักษาผู้ป่วยโควิด 19 ทั้ง 2 ระยะ มีผู้ป่วยรักษาหายแล้ว 818 ราย ภาพรวมของระบบการบริหารจัดการและการดูแลผู้ป่วยเป็นไปด้วยความเรียบร้อย
นอกจากนี้ยังได้รับความร่วมมือจากโรงพยาบาลรัฐและเอกชน 25 แห่ง รับรักษาดูแลผู้ป่วยอาการหนักที่ต้องใช้เครื่องช่วยหายใจ
วันนี้ (6 มิถุนายน 2564) นายแพทย์เกียรติภูมิ วงศ์รจิต ปลัดกระทรวงสาธารณสุข เผยว่า โรงพยาบาลบุษราคัม หลังเปิดบริการให้การดูแลรักษาผู้ป่วยโควิดโดยเฉพาะ ตั้งแต่ระยะที่ 1 เมื่อวันที่ 14 พฤษภาคม จำนวน 1,083 เตียง และในระยะที่ 2 เมื่อวันที่ 28 พฤษภาคม จำนวน 1,076 เตียง รวมเตียงรักษาผู้ป่วยโควิดกว่า 2,000 เตียง ภาพรวมถือว่าระบบการบริหารจัดการและการดูแลผู้ป่วยเป็นไปด้วยความเรียบร้อย ขณะนี้มีผู้ป่วยเข้ารับรักษา รวม 1,600 ราย รักษาหายกลับบ้านได้แล้ว 818 ราย ยังอยู่ระหว่างรักษา 706 ราย ในจำนวนนี้เป็นผู้ป่วยกลุ่มอาการเล็กน้อย 420 ราย กลุ่มอาการปานกลาง 286 ราย ในส่วนผู้ป่วยอาการหนัก หรือมีอาการปอดอักเสบที่ต้องใช้เครื่องช่วยหายใจ ส่งต่อรักษา 76 ราย โดยได้รับความร่วมมือจากโรงพยาบาลภาครัฐและเอกชนทั้ง 25 แห่งรับรักษาดูแลผู้ป่วยอย่างเต็มประสิทธิภาพ เพื่อลดความสูญเสีย นอกจากนี้ ยังมีบุคลากรทางการแพทย์จิตอาสาจากโรงพยาบาลทั้งในเขตกทม. และต่างจังหวัดผลัดเปลี่ยนหมุนเวียนมาช่วยกันดูแลผู้ป่วย
“กระทรวงสาธารณสุข ขอขอบคุณทุกภาคส่วนที่ช่วยกันทุ่มเททำงานกันอย่างเต็มที่ ตั้งแต่การประสาน รับส่งต่อ ดูแลรักษา ซึ่งภารกิจทั้งหมดนี้ได้รับความร่วมมือ ร่วมแรง ร่วมใจ และความเสียสละจากทุกท่าน รวมทั้งภาคเอกชน ประชาชน ที่นำสิ่งของบริจาคมาสนับสนุน อาทิ อุปกรณ์ทางการแพทย์ เจลแอลกอฮอล์ อาหาร น้ำดื่ม ซึ่งเป็นการแสดงถึงพลังของคนไทยที่ในยามวิกฤตนี้มีการช่วยเหลือซึ่งกันและกัน” นายแพทย์เกียรติภูมิ กล่าว
ทั้งนี้ โรงพยาบาลภาครัฐและเอกชนทั้ง 25 แห่ง ได้แก่ 1.รพ.จุฬาลงกรณ์ สภากาชาดไทย 2.รพ.ศิริราช3.รพ.พลังแผ่นดิน 4.รพ.เอกชน 5.รพ.ศรีธัญญา 6.สถาบันโรคทรวงอก 7.สถาบันสุขภาพเด็กแห่งชาติมหาราชินี 8.สถาบันประสาทวิทยา 9.รพ.วชิรพยาบาล 10.รพ.กลาง 11.รพ.สวรรค์ประชารักษ์ จ.นครสวรรค์ 12.รพ.มหาวิทยาลัยศรีนครินทรวิโรฒ อ.องครักษ์ จ.นครนายก 13.รพ.พระนั่งเกล้า จ.นนทบุรี 14.รพ.สามโคก จ.ปทุมธานี 15.รพ.นครนายก 16.รพ.พระนครศรีอยุธยา 17.รพ.เสนา จ.พระนครศรีอยุธยา 18.รพ.สิงห์บุรี 19.รพ.ปทุมธานี 20.รพ.อินทร์บุรี จ.สิงห์บุรี 21.รพ.สระบุรี 22.รพ.ราชบุรี 23.รพ.เจ้าพระยายมราช จ.สุพรรณบุรี 24.รพ.พหลพลพยุหเสนา จ.กาญจนบุรี และ 25.รพ.สมุทรปราการ
************************************ 6 มิถุนายน 2564
วันอาทิตย์ที่ 6 มิถุนายน 2564
รมว.เฮ้ง ลุยตรวจความพร้อมขั้นตอนฉีดวัคซีน ที่สนามไทย – ญี่ปุ่น ดินแดง มั่นใจ 45 จุดทั่วกรุง มีศักยภาพ พร้อมให้บริการ
รัฐมนตรีว่าการกระทรวงแรงงาน ลงพื้นที่อาคารกีฬาเวสน์ 1 สนามไทย – ญี่ปุ่นดินแดง กรุงเทพมหานคร เพื่อตรวจความพร้อมในแต่ละขั้นตอนการให้บริการฉีดวัคซีนโควิด-19 ของผู้ประกันตนมาตรา 33 ก่อนบริการฉีดจริงในวันที่ 7 มิถุนายนเป็นต้นไป
เมื่อวันที่ 6 มิถุนายน 2564 นายสุชาติ ชมกลิ่น รัฐมนตรีว่าการกระทรวงแรงงาน ลงพื้นที่ดูขั้นตอนการรับบริการฉีดวัคซีนโควิด-19 ของผู้ประกันตนมาตรา 33 เพื่อเตรียมความพร้อมก่อนการบริการฉีดในวันที่พรุ่งนี้ (7 มิ.ย.64) ณ ศูนย์ฉีดวัคซีนโควิด-19 ผู้ประกันตนมาตรา 33 ที่อาคารกีฬาเวสน์ 1 ศูนย์เยาวชนกรุงเทพมหานคร โดยมี นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน พล.ต.ต.นันทชาติ ศุภมงคล ประจำสำนักเลขาธิการนายกรัฐมนตรี นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายสุทธิ สุโกศล ปลัดกระทรวงแรงงาน นายทศพล กฤตวงษ์วิมาน เลขาธิการสำนักงานประกันสังคม พร้อมด้วยผู้บริหารระดับสูงกระทรวงแรงงาน เข้าร่วมในครั้งนี้ด้วย โดย รมว.แรงงาน กล่าวว่า ตามที่ท่านนายกรัฐมนตรี และ รมว.กลาโหม และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้มีความห่วงใยพี่น้องผู้ใช้แรงงาน โดยเฉพาะผู้ประกันตนในระบบประกันสังคมตามมาตรา 33 รวมทั้งเพื่อให้สอดคล้องกับนโยบายเร่งด่วนของรัฐบาลที่เร่งกระจายวัคซีนป้องกันและควบคุมการแพร่ระบาดของโควิด-19 เป็นวาระแห่งชาติ จึงได้สั่งการให้กระทรวงแรงงาน โดยสำนักงานประกันสังคม บูรณาการร่วมกับกระทรวงมหาดไทย โดยกรุงเทพมหานคร กระทรวงสาธารณสุข โดย สปสช. กระทรวงการคลัง โดยธนาคารกรุงไทย และสถานพยาบาลในเครือข่ายประกันสังคม ได้บริการฉีดวัคซีนโควิด-19 แก่ผู้ประกันตนมาตรา 33 โดยจะเริ่มฉีดในวันพรุ่งนี้ (7 มิ.ย.64) ซึ่งในวันนี้ผมได้ลงพื้นที่ที่สนามไทย-ญี่ปุ่น ดินแดง เพื่อดูความพร้อมในแต่ละขั้นตอนของการให้บริการฉีดวัคซีน
นายสุชาติ กล่าวต่อว่า ศูนย์ฉีดวัคซีนโควิด-19 ผู้ประกันตนมาตรา 33 ทั้ง 45 จุดทั่วกรุงเทพมหานครจะมีขั้นตอนให้บริการ 6 จุด ดังนี้ จุดแรก รอลงทะเบียน จุดที่ 2 ลงทะเบียน/ยืนยันตัวตน จุดที่ 3 ชั่งน้ำหนัก วัดความดันโลหิต จุดที่ 4 คัดกรอง/ซักประวัติ ,ประเมินความเสี่ยง,ลงนามยินยอมการรับวัคซีน จุดที่ 5 ฉีดวัคซีน และจุดที่ 6 บันทึกติดตามอาการ/นัดหมายเข้ารับการฉีดเข็มที่ 2,ออกเอกสารรับรองการฉีดวัคซีน (ถ้ามี) ทั้งนี้ กรณีผู้รับการฉีดวัคซีนเกิดอาการไม่พึงประสงค์หลังฉีดวัคซีนแล้วจะมีเจ้าหน้าที่ดูแลและอำนวยความที่จุดปฐมพยาบาล
“จากการลงพื้นที่ในวันนี้ ทุกจุดให้บริการมีความพร้อมเต็มที่ เพื่อรองรับผู้ประกันตนมาตรา 33 ที่จะเข้ามาฉีดในศูนย์ไทย – ญี่ปุ่น ดินแดง ซึ่งใช้เวลาโดยรวมทุกจุดประมาณ 40 นาทีต่อคน ศักยภาพฉีดได้วันละ 1,500 คน โดยมีทีมบุคลากรจากโรงพยาบาลวิชัยเวช อินเตอร์เนชั่นเนล สมุทรสาคร มาให้บริการฉีด เมื่อรวมทุกศูนย์แล้วจะมีศักยภาพในการฉีดได้วันละ 50,000 คน” นายสุชาติ กล่าวในท้ายสุด
วันอาทิตย์ที่ 6 มิถุนายน 2564
สปสช.เผยช่วยเหลือเบื้องต้นแพ้วัคซีนโควิด-19 ไปแล้ว 239 ราย กว่า 3 ล้านบาท
เลขาธิการ สปสช. เผย 3 สัปดาห์ จ่ายช่วยเหลือเบื้องต้นอาการไม่พึงประสงค์หลังฉีดวัคซีนโควิด-19 ไปแล้ว 239 ราย เป็นเงิน 3,016,700 บาทแล้ว
เลขาธิการ สปสช. เผย 3 สัปดาห์จ่ายช่วยเหลือเบื้องต้นอาการไม่พึงประสงค์หลังฉีดวัคซีนโควิด-19 ไปแล้ว 239 ราย เป็นเงิน 3,016,700 บาท เป็นกรณีเสียชีวิต 4 ราย ระบุอาการไม่พึงประสงค์เกินกว่า 50% จะมีอาการชา นอกนั้นมีอาการคลื่นไส้ อาเจียน อ่อนเพลียจนต้องนอนพักในโรงพยาบาล
นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) กล่าวถึงการจ่ายเงินช่วยเหลือเบื้องต้นกรณีเกิดอาการไม่พึงประสงค์หลังฉีดวัคซีนโควิด-19 ตามแผนงานโครงการที่รัฐจัดให้ฟรี ว่า หลังจาก สปสช.เปิดให้ยื่นขอรับเงินเยียวยาเบื้องต้นมาประมาณ 3 สัปดาห์ ขณะนี้มีผู้ยื่นขอเข้ามา 344 ราย และคณะอนุกรรมการทั้ง 13 เขตพื้นที่มีมติจ่ายเงินช่วยเหลือเบื้องต้นไปแล้ว 239 ราย ไม่จ่าย 44 ราย รอข้อมูล 61 ราย โดยการช่วยเหลือขณะนี้เป็นเงิน 3,016,700 บาท ซึ่งมีกรณีที่เสียชีวิตที่คณะอนุกรรมการฯมีมติจ่ายเงินช่วยเหลือขณะนี้ 4 ราย คือ ที่ จ.ปทุมธานี 1 ราย จ.แพร่ 1 ราย จ.สงขลา 1 ราย และ จ.ตาก 1 ราย ทั้งนี้อาการไม่พึงประสงค์ที่มีการจ่ายชดเชยส่วนใหญ่จะนอนโรงพยาบาล โดยเกินกว่า 50% จะมีอาการชา มีบางส่วนที่มีอาการชานานเกิน 2 เดือน นอกนั้นก็มีอาการคลื่นไส้ อาเจียน อ่อนเพลียจนต้องนอนพักในโรงพยาบาล
นพ.จเด็จ กล่าวว่า การขอรับเงินช่วยเหลือเบื้องต้นนั้น สปสช.ไม่ได้กำหนดไว้ว่าจะต้องมีอาการแบบใดถึงจะยื่นขอได้ แต่หากฉีดวัคซีนโควิด-19 แล้วมีอาการไม่พึงประสงค์ สามารถขอรับได้เลย ถ้าให้สะดวกคือไปสถานที่ที่ฉีด ปรึกษาแพทย์ ถ้าแพทย์คิดว่าเกี่ยวก็จะช่วยส่งเรื่องให้ โดยคณะอนุกรรมการที่พิจารณาค่าเยียวยาซึ่งมี 13 เขตทั่วประเทศจะเร่งดำเนินการให้อย่างรวดเร็ว โดยเมื่อมีมติช่วยเหลือแล้ว จะจ่ายเงินให้แล้วเสร็จใน 5 วัน
"วัคซีนโควิด-19 ทั้งหมดที่ใช้เป็นวัคซีนที่ใช้ในภาวะฉุกเฉิน เราต้องมีกระบวนการติดตามอาการไม่พึงประสงค์ ดังนั้นถ้ามีอาการอย่ารีรอที่จะไปพบแพทย์ ส่วนค่าเสียหาย เป็นกระบวนการสร้างความมั่นใจ โดยบางกรณีไม่จำเป็นต้องรอจนพิสูจน์ถูกผิดก็สามารถเยียวยาได้" นพ.จเด็จ กล่าว
นพ.จเด็จ กล่าวว่า ต้องย้ำว่ากรณีที่สงสัยความเจ็บป่วยรวมถึงเสียชีวิตว่ามีสาเหตุจากวัคซีน สามารถยื่นคำร้องได้ทันที ไม่ต้องรอผลการตรวจพิสูจน์ เพราะเป็นการใช้หลักการช่วยเหลือเหลือเบื้องต้น ไม่ต้องพิสูจน์ถูกผิด อาจเป็นเรื่องของเหตุสุดวิสัย และเมื่อมีได้จ่ายช่วยเหลือไปแล้ว ในภายหลังหากพิสูจน์ทางการแพทย์แล้วพบว่าไม่เกี่ยวข้องกับการฉีดวัคซีนโควิด-19 เราก็จะไม่เรียกเงินคืนเนื่องจากถือว่าเป็นการช่วยเหลือเบื้องต้น เรื่องนี้เป็นกลไกทางสังคมในการให้ความช่วยเหลือ ไม่ใช่กลไกทางการแพทย์ที่พิสูจน์สาเหตุ จึงต้องมีความรวดเร็วเพื่อบรรเทาผลกระทบและความเสียหายที่เกิดขึ้น
ทั้งนี้ในกรณีเสียชีวิตหรือทุพพลภาพถาวรจะได้รับการช่วยเหลือไม่เกิน 400,000 บาท กรณีสูญเสียอวัยวะหรือพิการช่วยเหลือไม่เกิน 240,000 บาท และกรณีเกิดภาวะเจ็บป่วยที่ต้องรับการรักษาไม่เกิน 1 แสนบาท ซึ่งจะช่วยเหลือจำนวนเท่าใดนั้น เป็นการพิจารณาของอนุกรรมการฯ ตามภาวะความรุนแรง โดยสามารถยื่นเรื่องขอรับเงินช่วยเหลือเบื้องต้นกับ สปสช.ได้ที่ โรงพยาบาลที่ฉีด หรือสำนักงานสาธารณสุขจังหวัด (สสจ.) หรือที่ สปสช.สาขาเขตพื้นที่ทั้ง 13 เขต โดยมีระยะเวลายื่นคำร้องได้ภายใน 2 ปีนับแต่วันที่ทราบความเสียหาย สอบถามเพิ่มเติม สายด่วน สปสช. โทร. 1330
////////6 มิถุนายน 2564
วันอาทิตย์ที่ 6 มิถุนายน 2564
ปิดฉากเอเปค ! "จุรินทร์" หนุน WTO ถกยกเว้นการคุ้มครองสิทธิบัตรวัคซีนโควิด ให้ประเทศด้อยพัฒนาเข้าถึงวัคซีนได้
วันที่ 6 มิถุนายน 2564
คืนวานนี้ (5มิ.ย.) เวลา 22.15 น.นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ ดร.สรรเสริญ สมะลาภา ผู้ช่วยรัฐมนตรีประจำกระทรวงพาณิชย์ นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ และ นางอรมน ทรัพย์ทวีธรรม อธิบดีกรมเจรจาการค้าระหว่างประเทศ ร่วมแถลงข่าวภายหลังการประชุมรัฐมนตรีการค้าเอเปค Ministers Responsible for Trade Meeting หรือ MRT ประจําปี 2564 ผ่าน ระบบ Video Conference ณ ห้องประชุมศูนย์ปฏิบัติการโสมสวลี ชั้น 11 สํานักงานปลัดกระทรวงพาณิชย์ สิ้นสุดลงกลางดึกที่ผ่านมาตามเวลาในประเทศไทย
นายจุรินทร์ กล่าวว่า วันนี้เป็นการประชุมวันที่ 2 ของการประชุมเอเปคซึ่งมีนิวซีแลนด์เป็นเจ้าภาพ เอเปคมีสมาชิกทั้งหมด 21 เขตเศรษฐกิจ เมื่อวานเป็นการประชุมวันแรกร่วมระหว่างรัฐมนตรีการค้าเอเปคกับสภาที่ปรึกษาทางธุรกิจของเอเปคคือภาคเอกชน วันนี้เป็นการประชุมระหว่างรัฐมนตรีการค้าเอเปคโดยเฉพาะร่วมกับผู้อำนวยการองค์การการค้าโลก ซึ่งประเด็นที่ผมได้นำเสนอต่อที่ประชุมในวันนี้ ประกอบด้วย 2 ประเด็นสำคัญ
เรื่องแรกการรับมือกับวิกฤตโควิด เรื่องที่สองเกี่ยวกับระบบการค้าแบบพหุภาคีภายใต้การกำกับของ WTO ซึ่งตนได้เสนอความเห็นในนามรัฐมนตรีการค้าประเทศไทยโดยสรุปมี 6 ประเด็น
ประเด็นที่หนึ่ง ประเทศไทยสนับสนุนการเคลื่อนย้ายวัคซีนและสินค้าจำเป็นต่อการแก้ปัญหาโควิดให้สะดวกปราศจากปัญหาอุปสรรคและมาตรการในการจำกัดการส่งออก เพื่อให้ทุกประเทศเข้าถึงวัคซีนและสินค้าจำเป็นต่อการแก้ปัญหาโควิดโดยเร็ว
ประเด็นที่สอง ประเทศไทยยืนยันที่จะปฏิบัติตามข้อตกลงในการอำนวยความสะดวกทางการค้าภายใต้กติกาของ WTO
ประเด็นที่สาม ประเทศไทยจะเร่งฉีดวัคซีนให้กับประชาชนให้ทั่วถึงตามเป้าหมายโดยเร็วที่สุด และสนับสนุนการเข้าถึงวัคซีนของทุกประเทศในโลก
ประเด็นที่สี่ ประเทศไทยยืนยันการสนับสนุนการทำ CL คือการให้สิทธิเป็นกรณีพิเศษสำหรับการผลิตวัคซีนโดยเหตุผลของสุขภาพอนามัยของประชาชนในประเทศนั้นๆโดยไม่ถือเป็นการละเมิดทรัพย์สินทางปัญญาในช่วงวิกฤติโควิด และที่ประเทศไทยอยากเห็นคือมีการยกเว้นการคุ้มครองสิทธิบัตรหรือทรัพย์สินทางปัญญาของผู้ผลิตวัคซีน ตามข้อตกลงทริปส์
ประเด็นที่ห้า ประเทศไทยสนับสนุนบทบาทของ WTO ในการเร่งหารือกับ WHO ในเรื่องการผลิตวัคซีน
ประเด็นที่หก ประเทศไทยสนับสนุน WTO ในการเร่งหาข้อสรุปที่ค้างคาจากการประชุมคราวที่แล้วในหลายประเด็น เช่น หาสรุปเรื่องการอุดหนุนการประมง การยกเว้นภาษีชั่วคราวด้านอีคอมเมิร์ซ ว่าจะยกเว้นต่อไปหรือมีกติกาอย่างไร รวมทั้งเรื่องการอุดหนุนสินค้าการเกษตรและการปฏิรูปองค์กร WTO ที่เป็นประเด็นค้างคายังไม่ได้ข้อสรุป
และเรื่ององค์กรอุทธรณ์ที่ WTO ได้ตัดสินกลับประเทศผู้พิพาทแล้วสามารถอุทธรณ์ได้ แต่องค์กรอุทธรณ์สมาชิกว่างอยู่นานแล้วยังไม่สามารถเลือกสมาชิกได้ ทำให้องค์กรไม่สามารถทำหน้าที่พิจารณาคดีพิพาทได้ให้เร่งดำเนินการให้จบโดยเร็ว
อย่างไรก็ตาม ผลการประชุมรัฐมนตรีการค้าเอเปควันนี้ส่งผลให้มีแถลงการณ์ร่วมทั้งหมด 3 คือ ฉบับที่ 1 แถลงการณ์ร่วมรัฐมนตรีการค้าประจำปี 2564 ซึ่งมีสาระสำคัญ 3 ส่วน คือ กลไกการค้าเป็นกลไกสำคัญในการต้อสู้กับโควิด-19 ระบบการค้าพหุภาคีที่เสรี และ ทิศทางสู่ความมั่งคั่งของเอเปค
ฉบับที่ 2 แถลงการณ์เอเปคเรื่องห่วงโซ่อุปทานวัคซีนโควิด-19 ซึ่งมีสาระสำคัญคือการอำนวยความสะดวกการค้าสินค้าวัคซีนโควิด-19 และสินค้าจำเป็น
ฉบับที่ 3 แถลงการณ์เอเปคเรื่องการบริการเพื่อสนับสนุนการเคลื่อนย้ายสินค้าจำเป็น เน้นการอำนวยความสะดวกทางการค้าขนส่งและโลจิสติกส์ ซึ่งเป็นหัวใจสำคัญของห่วงโซ่อุปทาน
วันอาทิตย์ที่ 6 มิถุนายน 2564
CESA approves “Phuket Sandbox” to reopen Phuket to vaccinated foreign tourists
CESA approves “Phuket Sandbox” to reopen Phuket to vaccinated foreign tourists
June 4, 2021, at 1330hrs, at PMOC Room, ThaiKhuFah Building, Government House, Prime Minister and Defense Minister Gen. Prayut Chan-o-cha presided over the 2/2021 meeting of theCommittee for Economic Situation Administration(CESA) via a teleconference, gist of which is as follows:
CESA approved in principlePhuket Sandbox model, as proposed by Tourism Authority of Thailand (TAT), toreopenthe provinceto foreign touristsfromJuly 1,2021 onward.Tourists who wish to visit the provincewithout a 14-day quarantinemusthave COVID-19 vaccination certificate valid a minimum of 14 days to one year before their arrival in Phuket, andmusttravel from any of themedium to low-risk countriesidentified byMinistry of Public Health.Kids younger than 6 years of agewho accompanyvaccinated parentsmay also enter the province, but those between 6-18 years old are required to undergo COVID-19 test upon arrival at the Phuket Airport.They must alsopresent a vaccinationcertificateofaCOVID-19 vaccine registered under the Thai law or certified by WHO, and are required toinstalla mobileapplicationupon arrival in the country, as well as stay at a SHA+ standard hotel for 14 nights before being able to travel to other provinces.
CESA alsodeliberated the“Better Phuket Initiatives”,a preparationplanfor reopening of the province, which includes landscape development, tourism worker skill development, safety enhancement, among others.TAT has been assigned to lay out detail of the plan to be submitted to CESA, and later, to the cabinet.
CESA also approved investment and economic stimulus measuresto attract high-potential foreigners. Focus has been made on4 target groups: 1)Wealthy global citizens, 2) Investors with highly-spending power under theFlexible Plus Program, 3)Wealthy pensioners, and 4)High-skilled professionals.DeputyPrime Minister and Minister of Energy SupattanapongPunmeechaowhas been assigned tocollaborate with concerned agencies to lay out detail of the matter.
วันอาทิตย์ที่ 6 มิถุนายน 2564
กระทรวงยุติธรรม โดยกรมบังคับคดี เดินหน้าไกล่เกลี่ยช่วยลูกหนี้สู้โควิดครั้งที่ 2 สำเร็จมากกว่า 113 คดีทั่วประเทศ หวังประชาชนเข้าถึงกระบวนการยุติธรรมอย่างยั่งยืน
นางอรัญญา ทองน้ำตะโก อธิบดีกรมบังคับคดี เดินหน้าไกล่เกลี่ยช่วยลูกหนี้สู้โควิดครั้งที่ 2 สำเร็จมากกว่า 113 คดีทั่วประเทศ ยืนยันให้ความสำคัญกับลูกหนี้เพื่อเข้าถึงการไกล่เกลี่ยข้อพิพาทชั้นบังคับคดี เพื่อช่วยเหลือลูกหนี้ตามคำพิพากษาภายใต้สถานการณ์โควิดระบาด
นางอรัญญา ทองน้ำตะโก อธิบดีกรมบังคับคดี เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม มีความห่วงใยต่อสถานการณ์โควิดระบาดในหลายรอบที่ผ่านมา ซึ่งส่งผลกระทบต่อสภาพเศรษฐกิจเป็นวงกว้าง ทำให้มีลูกหนี้ตามคำพิพากษาที่อยู่ระหว่างก่อนและหลังการบังคับคดี จนเกิดหนี้สินครัวเรือน หนี้รายย่อย หนี้บัตรเครดิต และหนี้ธุรกิจ ตลอดจนลูกหนี้ไม่มีรายได้มาชำระหนี้ ด้วยเหตุนี้กรมบังคับคดีจึงได้จัดโครงการ “ไกล่เกลี่ยทั่วไทยร่วมใจช่วยเหลือลูกหนี้ ที่ได้รับผลกระทบจากโควิด ครั้งที่ 1” ระหว่างวันที่ 1 กุมภาพันธ์ - 31 มีนาคม 2564 ที่ผ่านมาซึ่งมีลูกหนี้ให้ความสนใจเข้าร่วมโครงการเป็นอย่างมาก ทั้งนี้ เพื่อเป็นการเปิดโอกาสให้ลูกหนี้ที่ได้รับผลกระทบอย่างต่อเนื่อง กรมบังคับคดี จึงได้จัดโครงการ “ไกล่เกลี่ยทั่วไทยร่วมใจช่วยเหลือลูกหนี้ที่ได้รับผลกระทบจากโควิด ครั้งที่ 2” ระหว่างวันที่ 1 พฤษภาคม - 30 มิถุนายน 2564 ที่ผ่านมา พบว่ามีเรื่องเข้าสู่กระบวนการไกล่เกลี่ยฯ จำนวนทั้งสิ้น 148 เรื่อง ทุนทรัพย์ จำนวน 121,298,837.00 บาท ไกล่เกลี่ยสำเร็จถึง 113 เรื่อง ทุนทรัพย์ จำนวน 60,892,819.30 บาท ความสำเร็จของการไกล่เกลี่ยฯ
นอกจากนี้ กรมบังคับคดี ยังได้จัดโครงการบังคับคดีร่วมใจไกล่เกลี่ยช่วยเหลือลูกหนี้สินเชื่อรถยนต์ และรถจักรยานยนต์ ซึ่งร่วมกับสถาบันการเงิน บริษัทบัตรเครดิต บริษัทลีสซิ่ง เช่า-ซื้อ ระหว่างวันที่ 1 พฤษภาคม - 30 มิถุนายน 2564 ที่สำนักงานบังคับคดีทั่วประเทศ ทั้ง 116 แห่ง
นางอรัญญา ยืนยันว่า กรมบังคับคดีให้ความสำคัญกับลูกหนี้เพื่อเข้าถึงการไกล่เกลี่ยข้อพิพาทชั้นบังคับคดีมาโดยตลอด เพื่อช่วยเหลือลูกหนี้ตามคำพิพากษาภายใต้สถานการณ์โควิดระบาด ซึ่งกรมบังคับคดี ยินดีและพร้อมยกระดับการให้บริการด้วยการเปิดยื่นคำร้องขอไกล่เกลี่ยข้อพิพาทผ่านระบบออนไลน์ผ่านทางเว็บไซต์กรมบังคับคดี www.led.go.th และแอปพลิเคชัน Session call โดยผู้ประสงค์จะเข้าไกล่เกลี่ยสามารถสอบถามรายละเอียดเพิ่มเติมได้ที่ศูนย์ไกล่เกลี่ยข้อพิพาท กรมบังคับคดี หมายเลขโทรศัพท์ 02-881 4840 02-887 5072 หรือสายด่วน กรมบังคับคดี 1111 กด 79 และสำนักงานบังคับคดีทั่วประเทศ
วันอาทิตย์ที่ 6 มิถุนายน 2564
นายกรัฐมนตรีเตรียมลงพื้นที่ ตรวจเยี่ยมศูนย์ฉีดวัคซีนกลางบางซื่อ และศูนย์ฉีดวัคซีนผู้ประกันตนมาตรา 33 ในพื้นที่กรุงเทพมหานครณ สนามกีฬาไทย-ญี่ปุ่น ดินแดง วันจันทร์ที่ 7 มิ.ย 64 นี้ ย
นายกรัฐมนตรีเตรียมลงพื้นที่ ตรวจเยี่ยมศูนย์ฉีดวัคซีนกลางบางซื่อ และศูนย์ฉีดวัคซีนผู้ประกันตนมาตรา 33 ในพื้นที่กรุงเทพมหานครณ สนามกีฬาไทย-ญี่ปุ่น ดินแดง วันจันทร์ที่ 7 มิ.ย 64 นี้ ยืนยันฉีดวัคซีนปูพรมทั่วประเทศตามกำหนดการ
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมลงพื้นตรวจเยี่ยมศูนย์ฉีดวัคซีนกลางบางซื่อ และศูนย์ฉีดวัคซีนผู้ประกันตนมาตรา 33 ในพื้นที่กรุงเทพมหานคร ที่สนามกีฬาไทย-ญี่ปุ่น ดินแดง ในวันจันทร์ที่ 7 มิ.ย 64 นี้ โดยศูนย์ฉีดวัคซีนกลางบางซื่อมีเป้าหมายการฉีดวัคซีนให้แก่ประชาชนได้อย่างน้อยวันละประมาณ 10,000 คน ซึ่งสามารถดำเนินการได้อย่างมีประสิทธิภาพและเป็นไปตามเป้าหมายได้ที่กำหนดไว้ จากที่ได้เริ่มดำเนินการในเบื้องต้นตั้งแต่วันที่ 24 พฤษภาคม 2564 เป็นต้นมา ส่วนการเปิดบริการจริงเต็มรูปแบบในวันที่ 7 มิถุนายน 2564 นี้ จะเปิดให้บริการประชาชนที่ลงทะเบียนนัดหมายล่วงหน้าก่อนแล้วเท่านั้น เพี่อความชัดเจนว่าประชาชนที่เดินทางมาที่สถานีกลางบางซื่อจะได้รับการฉีดวัคซีนตามกำหนดที่นัดหมายอย่างแน่นอน และเป็นการลดความแออัดของสถานที่ฉีดวัคซีนอีกด้วย
สำหรับการฉีดวัคซีนให้ผู้ประกันตนมาตรา 33 ในพื้นที่กรุงเทพมหานคร นั้น กระทรวงแรงงาน โดยสำนักงานประกันสังคม ได้ร่วมกับกระทรวงมหาดไทย โดยกรุงเทพมหานคร กระทรวงสาธารณสุข โดย สปสช. กระทรวงการคลัง โดยธนาคารกรุงไทย และสถานพยาบาลในเครือข่ายประกันสังคม จัดการบริการฉีดวัคซีนโควิด-19 แก่ผู้ประกันตนมาตรา 33 เพื่อควบคุมการแพร่ระบาดในสถานประกอบการ รวมทั้งสร้างภูมิคุ้มกันหมู่แก่แรงงานในภาคธุรกิจ เพื่อให้สถานการณ์กลับเข้าสู่ภาวะปกติโดยเร็ว สร้างความเชื่อมั่นให้ภาคเอกชนได้มีการขับเคลื่อนเศรษฐกิจต่อไปได้ โดยจะเริ่มการฉีดวัคซีนตั้งแต่วันที่ 7 มิถุนายน 2564 นี้ ให้กับผู้ประกันตนที่ได้แจ้งความประสงค์ต้องการรับวัคซีนไว้กับฝ่ายบุคคลของสถานประกอบการต่าง ๆ ในพื้นที่กรุงเทพมหานคร และได้บันทึกลงระบบ e – service ของสำนักงานประกันสังคมไว้แล้ว ทั้งนี้สำนักงานประกันสังคมได้กำหนดจุดฉีดไว้ทั้งสิ้น 45 จุดทั่วกรุงเทพมหานคร  และมีศักยภาพในการฉีดได้วันละ 50,000 คน
โฆษกรัฐบาล กล่าวว่า “สำหรับการฉีดวัคซีนให้ประชาชนกลุ่มอื่นๆ ที่ได้รับการนัดหมายไว้ก่อนแล้วนั้น สามารถดำเนินการได้ทั่วประเทศตามแผนเดิมที่กำหนดไว้ เนื่องจากกระทรวงสาธารณสุขได้กระจายวัคซีนโควิด-19 ให้แก่ทุกจังหวัดทั้งในส่วนของแอสตร้าเซนเนก้าและซิโนแวคเป็นที่เรียบร้อยแล้ว ทั้งนี้ การจัดส่งวัคซีนจากส่วนกลางไปยังสถานที่ฉีดวัคซีนต่างๆ ทั่วประเทศนั้น มีการปรับเพื่อให้เหมาะสมกับสถานการณ์ที่อาจเปลี่ยนแปลงไปอย่างรวดเร็ว โดยจากเดิมที่ส่งให้จังหวัดเป็นรายเดือน ได้ทำการปรับเปลี่ยนเป็นแบบรายสัปดาห์ตามสถานการณ์แทน”
วันอาทิตย์ที่ 6 มิถุนายน 2564
ผู้ช่วยโฆษก ศบค. เน้นย้ำประชาชนที่เดินทางออกท่องเที่ยวยังสถานที่ต่างๆ  รักษามาตรการสวมหน้ากาก เลี่ยงไปในพื้นที่ผู้คนหนาแน่นแออัด
ผู้ช่วยโฆษก ศบค. เน้นย้ำประชาชนที่เดินทางออกท่องเที่ยวยังสถานที่ต่างๆ  รักษามาตรการสวมหน้ากาก เลี่ยงไปในพื้นที่ผู้คนหนาแน่นแออัด
วันนี้ 6 มิ.ย. 2564 ณ ศูนย์บริหารสถานการณ์การแพร่ระบาดของโรคไวรัสโคโรน่า (ศบค.) แพทย์หญิง พรรณประภา ยงค์ตระกูล ผู้ช่วยโฆษก ศบค. กล่าวว่า หลังจากที่มีการประกาศมาตรการผ่อนคลายตั้งแต่ระยะที่ 1 ถึง ระยะที่ 3 ได้มีสถานที่ท่องเที่ยวเปิดให้บริการมากขึ้น ซึ่งเป็นเรื่องที่ดีที่ประชาขนคนไทยจะได้ผ่อนคลายลดความตึงเครียดและครอบครัวได้ออกไปใช้เวลาพักผ่อนร่วมกัน และข้อดีอีกอย่างหนึ่งคือ ยังกระตุ้นเศรษฐกิจภายในประเทศ เพราะในช่วงนี้มีแค่ประชาชนคนไทยเท่านั้นที่จะท่องเที่ยวในประเทศ พร้อมเน้นย้ำว่า การออกไปท่องเที่ยวนั้นต้องคำนึงถึงจำนวนผู้คนและสถานที่ท่องเที่ยวที่มีความแออัด ดังนั้น ขอให้หลีกเลี่ยงการเดินทางไปยังสถานที่แออัด หรือมีผู้คนจำนวนมาก ซึ่งจะทำให้เกิดการกังวลในการติดเชื้อโรคระบาด covid-19 ดังนั้น อยากจะแนะนำว่าช่วงนี้ให้เลือกสถานที่ท่องเที่ยวที่คนยังน้อยอยู่ มีผู้คนไปใช้พื้นที่ไม่เยอะมาก หรือรอแหล่งท่องเที่ยวเริ่มมีผู้คนน้อยลงแล้วค่อยเดินทางไปเที่ยว รวมทั้ง ต้องคำนึงถึงมาตรการต่างๆ และจำนวนที่คนในพื้นที่ด้วย การสวมหน้ากากอนามัยไปในสถานที่ต่าง ๆอีกด้วย
วันอังคารที่ 9 กุมภาพันธ์ 2564
กรมการจัดหางาน แจ้ง กำหนดการทดสอบภาษาเกาหลีและทักษะการทำงาน (Point System) ครั้งที่ 9
กรมการจัดหางาน และสำนักบริการพัฒนาบุคลากรแห่งเกาหลี (Human Resources Development Service of Korea: HRD Korea) แจ้งข่าวดี ผู้มีสิทธิเข้ารับการทดสอบภาษาเกาหลีและทักษะการทำงาน (Point system) ครั้งที่ 9 สามารถเข้ารับการทดสอบได้แล้วตั้งแต่วันที่ 8 ก.พ.นี้
เนื่องด้วยสถานการณ์การแพร่ระบาดโควิด – 19 เปลี่ยนแปลงไปในทิศทางที่ดีขึ้น
นายสุชาติ พรชัยวิเศษกุล อธิบดีกรมการจัดหางาน เปิดเผยว่า เมื่อวันที่ 7 มกราคม 2564 กรมการจัดหางานได้มีประกาศเลื่อนการทดสอบภาษาเกาหลีและทักษะการทำงาน (Point System) ครั้งที่ 9 ประเภทกิจการเกษตร/ปศุสัตว์ และก่อสร้าง เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (COVID - 19) โดยผู้เข้ารับการทดสอบ ณ สนามทดสอบกรุงเทพมหานคร ที่มีกำหนดสอบระหว่างวันที่ 26 พฤศจิกายน 2563 - 28 มกราคม 2564 และสนามทดสอบ ณ จังหวัดอุดรธานี ระหว่างวันที่ 26 พฤศจิกายน 2563 - 22 มกราคม 2564 ให้เลื่อนการทดสอบตั้งแต่วันที่ 7 มกราคม 2564 ไปจนถึง 31 มกราคม 2564 ออกไปจนกว่าสถานการณ์จะดีขึ้น
ล่าสุดสถานการณ์การแพร่ระบาดโรคโควิด – 19 เปลี่ยนแปลงไปในทิศทางที่ดีขึ้น กรมการจัดหางาน และสำนักบริการพัฒนาบุคลากรแห่งเกาหลี (Human Resources Development Service of Korea: HRD Korea) จึงขอแจ้งวัน เวลา และสถานที่ทดสอบ ดังนี้
1.สนามทดสอบกรุงเทพมหานคร ณ อาคารสำนักงานประกันสังคมกรุงเทพมหานครพื้นที่ 3 ชั้น 11 กรมการจัดหางาน กระทรวงแรงงาน ถนนมิตรไมตรี เขตดินแดง กรุงเทพมหานคร กำหนดทดสอบระหว่างวันที่ 8 กุมภาพันธ์ 2564 - 5 มีนาคม 2564 โดยแบ่งออกเป็นวันละ 4 รอบ รอบละ 30 คน
2. สนามทดสอบจังหวัดอุดรธานี ณ อาคารพาณิชย์เลขที่ 131 หมู่ที่ 5 ถนนรอบเมือง ตำบลบ้านเลื่อม อำเภอเมืองอุดรธานี จังหวัดอุดรธานี กำหนดทดสอบระหว่างวันที่ 8 – 25 กุมภาพันธ์ 2564 โดยแบ่งออกเป็นวันละ 4 รอบ รอบละ 45 คน
“ขอให้ผู้มีสิทธิเข้ารับการทดสอบทุกท่านสวมหน้ากากอนามัยและปฏิบัติตามมาตรการป้องกันการแพร่ระบาดของโรคติดเชื้อไวรัสโคโรนา 2019 (COVID - 19) และปฏิบัติตามระเบียบ วิธีการทดสอบที่ทางสนามสอบกำหนด โดยสามารถตรวจสอบรายชื่อผู้มีสิทธิเข้ารับการทดสอบฯ ได้ที่หน้าเว็บกองบริหารแรงงานไทยไปต่างประเทศ https://www.doe.go.th/overseas และขอย้ำเตือนว่าหากพบผู้ใดทุจริตหรือพยายามทุจริต คณะกรรมการหรือเจ้าหน้าที่ที่เกี่ยวข้องจำเป็นต้องพิจารณาสั่งงดการตรวจให้คะแนน รวมถึงทำให้ไม่มีสิทธิสมัครทดสอบเป็นเวลา 3 ปี
ทั้งนี้ ผู้เข้ารับการทดสอบฯ ที่พักอาศัยอยู่ในพื้นที่จังหวัดสมุทรสาครที่รัฐบาลกำหนดให้เป็นพื้นที่ควบคุมสูงสุดและเข้มงวด สามารถแจ้งความประสงค์ในการเลื่อนการทดสอบ โดยการยื่นเอกสารหลักฐานแสดงที่พักอาศัยก่อนวัน และเวลาที่ต้องเข้ารับการทดสอบ กับสำนักบริการพัฒนาบุคลากรแห่งเกาหลี ศูนย์อีพีเอสประจำประเทศไทย ทางโทรศัพท์หมายเลข 0 2245 9433 ตามวัน เวลาราชการ และผู้ที่สนใจทดสอบภาษาเกาหลีและทักษะการทำงาน (Point System) เพื่อไปทำงานในสาธารณรัฐเกาหลี สามารถสอบถามรายละเอียดเพิ่มเติมได้ที่กองบริหารแรงงานไทยไปต่างประเทศ กรมการจัดหางาน กระทรวงแรงงาน โทร. 02-245-9429 02-245-6716 สำนักงานจัดหางานกรุงเทพมหานครพื้นที่ 1 – 10 สำนักงานจัดหางานจังหวัดทุกจังหวัด หรือสายด่วนกระทรวงแรงงาน โทร. 1506 กด 2 กรมการจัดหางาน “ อธิบดีกรมการจัดหางาน กล่าว
วันอังคารที่ 9 กุมภาพันธ์ 2564
Krungthai COMPASS แนะธุรกิจใส่ใจสิ่งแวดล้อม ปรับใช้เทคโนโลยีชีวภาพและดิจิทัล รับมือ 3 กระแสเปลี่ยนโลก
ศูนย์วิจัยธนาคารกรุงไทยชี้การปรับตัวเพื่อรับมือกับความเสี่ยงจากการเปลี่ยนแปลงสภาพภูมิอากาศเป็นหัวใจสำคัญที่จะช่วยเพิ่มศักยภาพการแข่งขันของธุรกิจ ภายใต้แรงกดดันจากมาตรการด้านสิ่งแวดล้อมของประเทศคู่ค้าที่มีแนวโน้มเข้มข้นมากขึ้นในระยะข้างหน้า
ศูนย์วิจัยธนาคารกรุงไทยชี้การปรับตัวเพื่อรับมือกับความเสี่ยงจากการเปลี่ยนแปลงสภาพภูมิอากาศเป็นหัวใจสำคัญที่จะช่วยเพิ่มศักยภาพการแข่งขันของธุรกิจ ภายใต้แรงกดดันจากมาตรการด้านสิ่งแวดล้อมของประเทศคู่ค้าที่มีแนวโน้มเข้มข้นมากขึ้นในระยะข้างหน้า พร้อมทั้งยกระดับความสามารถในการตอบโจทย์ความต้องการของลูกค้าที่เปลี่ยนแปลงไป คาดภาคธุรกิจไทยจำเป็นต้องมีการลงทุนเพิ่มอย่างน้อย 8.2 แสนล้านบาทในช่วง 5 ปีข้างหน้าหรือคิดเป็นอัตราเติบโตเฉลี่ย 6% ต่อปี
ดร.พชรพจน์ นันทรามาศ ผู้ช่วยกรรมการผู้จัดการใหญ่ ศูนย์วิจัย Krungthai COMPASS ธนาคารกรุงไทย เปิดเผยว่า ในขณะที่ภาคธุรกิจทุ่มเทสรรพกำลังในการพลิกฟื้นจากผลกระทบของวิกฤต Covid-19 ให้ได้โดยเร็ว แต่ก็ต้องไม่ลืมหันมาเตรียมพร้อมกับ New Normal ด้วยเช่นกัน โดยเทรนด์ที่เด่นชัดคือการดำเนินธุรกิจที่เป็นมิตรกับสิ่งแวดล้อม ที่มาพร้อมกับ 3 กระแสเปลี่ยนโลก ได้แก่ 1) การมุ่งลดการปล่อยก๊าซเรือนกระจกสุทธิเป็นศูนย์เพื่อบรรเทาภาวะโลกร้อน 2) การพัฒนาระบบเศรษฐกิจหมุนเวียนเพื่อกระตุ้นให้เกิดการใช้ทรัพยากรธรรมชาติอย่างคุ้มค่า และ 3) การประยุกต์ใช้ความก้าวหน้าทางด้านเทคโนโลยีดิจิทัลและเทคโนโลยีชีวภาพเพื่อยกระดับศักยภาพของธุรกิจ ทั้งนี้ การลงทุนและปรับเปลี่ยนวิธีการดำเนินธุรกิจที่อยู่บนฐานโมเดลเศรษฐกิจ BCG (Bio-Circular-Green Economy) คาดว่าจำเป็นต้องใช้เม็ดเงินลงทุนในเศรษฐกิจไทยเพิ่มอย่างน้อย 8.2 แสนล้านบาทในช่วง 5 ปีข้างหน้าหรือคิดเป็นอัตราเติบโตเฉลี่ย 6% ต่อปี ซึ่งจะทำให้สัดส่วนเงินลงทุนต่อจีดีพีเพิ่มขึ้นได้อีกกว่า 4% จากระดับปัจจุบัน
“หากธุรกิจไทยใช้ประโยชน์จากฐานเกษตรกรรมและทรัพยากรชีวภาพไทยที่มีความหลากหลาย และประยุกต์ใช้เทคโนโลยีชีวภาพและดิจิทัลอย่างเหมาะสม ในการพัฒนาและต่อยอดในหลายอุตสาหกรรมบนพื้นฐานของความเป็นมิตรกับสิ่งแวดล้อม จะช่วยยกระดับศักยภาพของอุตสาหกรรมและความสามารถในการแข่งขันของประเทศได้อย่างยั่งยืน”
ดร.ชัยสิทธิ์ อนุชิตวรวงศ์ นักวิเคราะห์อาวุโส กล่าวเสริมว่า ที่ผ่านมาประเทศคู่ค้าสำคัญๆ ของไทย เช่น สหภาพยุโรป สหรัฐฯ ญี่ปุ่น ได้ดำเนินมาตรการภาคบังคับด้านสิ่งแวดล้อม อาทิ มาตรการฉลากคาร์บอนฟุตพริ้นท์ มาตรฐานการระบายไอเสียของรถยนต์ เป็นต้น และล่าสุดสหภาพยุโรปได้ร่างมาตรการปรับคาร์บอนก่อนข้ามพรมแดนที่เรียกว่า Carbon Border Adjustment Mechanism (CBAM) เพื่อปรับราคาของสินค้าที่นำเข้าจากต่างประเทศให้สะท้อนปริมาณการปล่อยก๊าซเรือนกระจกที่เกิดจากกระบวนการผลิตของสินค้าที่สูงกว่าการผลิตในสหภาพยุโรป ซึ่งจะทำให้ต้นทุนการค้าเพิ่มขึ้นโดยเฉพาะในสินค้าที่มีการปล่อยคาร์บอนสูง อาจกระทบต่อความสามารถในการแข่งขันและส่วนแบ่งตลาดของสินค้าไทยหากผู้ประกอบการปรับตัวไม่ทันอย่างไรก็ดี ความท้าทายที่เกิดขึ้นอาจจะกลายเป็นโอกาสครั้งสำคัญในหลายประเภทอุตสาหกรรม เช่น เกษตรกรรมและอาหาร ยานยนต์และชิ้นส่วน เคมีภัณฑ์ ยาง และพลาสติก พลังงาน
“หากผู้ประกอบการปรับรูปแบบธุรกิจให้ใส่ใจกับสิ่งแวดล้อมและประยุกต์ใช้เทคโนโลยีสมัยใหม่ เช่น เทคโนโลยีชีวภาพและดิจิทัล ก็จะสร้างประโยชน์แบบ win-win โดยจะช่วยให้ประเทศไทยลดก๊าซเรือนกระจกได้ ในขณะเดียวกันก็เพิ่มศักยภาพในการแข่งขันภายใต้กฎเกณฑ์ทางการค้าใหม่ๆ ให้กับธุรกิจของตน ซึ่งจะเป็นภูมิคุ้มกันที่ดีของภาคธุรกิจในระยะยาว”
วันอังคารที่ 9 กุมภาพันธ์ 2564
สถานการณ์การระบาดโรคใบด่างมันสำปะหลัง
กระทรวงเกษตรฯ ติดตามสถานการณ์การระบาดโรคใบด่างมันสำปะหลัง
นายอำพันธุ์เวฬุตันติรองปลัดกระทรวงเกษตรและสหกรณ์ติดตามสถานการณ์การระบาดโรคใบด่างมันสำปะหลังในพื้นที่หมู่ที่2บ้านสระเพลงตำบลสูงเนินอำเภอสูงเนินจังหวัดนครราชสีมาพบยังคงมีการระบาดของโรคใบด่างมันสำปะหลังโดยสำนักงานเกษตรจังหวัดนครราชสีมาได้สำรวจพื้นที่การระบาดโรคใบด่างมันสำปะหลังของจังหวัดนครราชสีมาพบการระบาดจำนวน1.56แสนไร่
ทั้งนี้รองปลัดกระทรวงเกษตรและสหกรณ์ได้ติดตามและสั่งการเร่งด่วนให้ดำเนินการเตรียมความพร้อมด้านต่างๆตามที่กรมส่งเสริมการเกษตรแจ้งเพื่อรองรับการดำเนินโครงการเพิ่มประสิทธิภาพการควบคุมโรคใบด่างมันสำปะหลังแบบครอบคลุมพื้นที่ที่กระทรวงเกษตรและสหกรณ์กำลังดำเนินการขออนุมัติงบประมาณจากคณะรัฐมนตรีเพื่อช่วยเหลือเกษตรกรผู้ปลูกมันสำปะหลังต่อไป
วันอังคารที่ 9 กุมภาพันธ์ 2564
สธ. แนะผู้ประกอบการอาหารเข้มสุขาภิบาลอาหาร ลดความเสี่ยงติดโควิด 19
กระทรวงสาธารณสุข แนะผู้ประกอบการ/ผู้จำหน่ายอาหาร ปฏิบัติตามแนวทางสุขาภิบาลอาหารส่วนประชาชนรับประทานอาหารปรุงสุก อุ่นอาหารที่ซื้อจากตลาดให้ร้อน ป้องกันตัวเองเข้มข้นต่อเนื่อง ลดความเสี่ยงติดเชื้อโควิด 19 ได้ วันนี้ มีผู้ป่วยกลับบ้านได้เกือบ 1,000 ราย
กระทรวงสาธารณสุข แนะผู้ประกอบการ/ผู้จำหน่ายอาหาร ปฏิบัติตามแนวทางสุขาภิบาลอาหารส่วนประชาชนรับประทานอาหารปรุงสุก อุ่นอาหารที่ซื้อจากตลาดให้ร้อน ป้องกันตัวเองเข้มข้นต่อเนื่อง ลดความเสี่ยงติดเชื้อโควิด 19 ได้ วันนี้ มีผู้ป่วยกลับบ้านได้เกือบ 1,000 ราย
วันนี้ (9 กุมภาพันธ์ 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงข่าวสถานการณ์โรคโควิด19 ว่า วันนี้ประเทศไทยมีผู้ติดเชื้อรายใหม่ 189 รายมาจากระบบเฝ้าระวังในโรงพยาบาล 123 ราย คัดกรองเชิงรุกในชุมชน 56 ราย และมาจากต่างประเทศ 10 ราย ยอดสะสมผู้ติดเชื้อ 23,746 ราย หายป่วยกลับบ้านได้แล้ว 956 ราย เหลือผู้ติดเชื้อที่รักษาอยู่ในโรงพยาบาลและโรงพยาบาลสนามเพียง 5,301 ราย
นายแพทย์เฉวตสรรกล่าวต่อว่า ภาพรวมสถานการณ์โรคโควิด 19 ในประเทศไทยขณะนี้มีแนวโน้มที่ดีขึ้น หลายจังหวัดสามารถควบคุมการระบาดได้ สำหรับ จ.สมุทรสาคร และกรุงเทพมหานครการระบาดเริ่มชะลอตัว โดยกรุงเทพมหานคร ผู้ติดเชื้อส่วนใหญ่พบจากความเชื่อมโยงกลุ่มงานเลี้ยง ยังคงเน้นการค้นหาผู้ป่วยเชิงรุกในกลุ่มที่มีความเสี่ยง และยังเข้มมาตรการชุมชนต่อเนื่อง โดยเฉพาะในโรงงาน ชุมชนโดยรอบ ส่วน อ.แม่สอด จ.ตาก พบผู้ติดเชื้อสัญชาติเมียนมาในชุมชนเป็นกลุ่มก้อนจากการติดเชื้อในครอบครัว
สำหรับประชาชนที่มีความกังวลใจในประเด็นที่พบการติดเชื้อโควิด 19 ในกลุ่มผู้ประกอบการอาหาร/ขายอาหาร แนะนำว่าให้ปฏิบัติตามแนวทางสุขาภิบาลอาหารเป็นหลัก รวมทั้งการประกอบอาหารเองที่บ้าน เช่น การจัดเตรียมอาหาร ต้องหมั่นล้างมือ อุปกรณ์ เช่น เขียง มีด แยกใช้ระหว่างเนื้อสัตว์สุก เนื้อสัตว์ดิบ ผัก และผลไม้ สำหรับอาหารที่จะนำไปรับประทานต้องปรุงสุก อุ่นให้ร้อนก่อน และการไปจับจ่ายซื้อของที่ตลาดสด ควรป้องกันตนเองอย่างเข้มข้น
“การป้องกันโรคโควิด 19 ที่ดีเริ่มได้ที่ตัวเรา ด้วยการสวมหน้ากาก เว้นระยะห่าง หมั่นล้างมือ พกเจลแอลกอฮอล์ สแกนไทยชนะ และใช้แอปพลิเคชันหมอชนะทุกครั้ง หากปฏิบัติได้อย่างต่อเนื่องความเสี่ยงในการแพร่และรับเชื้อในชุมชนก็จะลดลง”นายแพทย์เฉวตสรรกล่าว
****************************** 9 กุมภาพันธ์ 2564
วันอังคารที่ 9 กุมภาพันธ์ 2564
พม. ร่วมประชุมเจ้าหน้าที่อาวุโสสำหรับคณะมนตรีประชาคมสังคมและวัฒนธรรมอาเซียนอย่างไม่เป็นทางการ (SOCA Retreat) ผ่านระบบทางไกล (Video Conference)
พม. ร่วมประชุมเจ้าหน้าที่อาวุโสสำหรับคณะมนตรีประชาคมสังคมและวัฒนธรรมอาเซียนอย่างไม่เป็นทางการ (SOCA Retreat) ผ่านระบบทางไกล (Video Conference)
เมื่อวันที่ 8 ก.พ. 64 เวลา 09.00 น. นางจตุพร โรจนพานิช ผู้ช่วยปลัดกระทรวงการพัฒนาสังคมและความมั่นคงของมนุษย์ ได้รับมอบหมายจาก นางพัชรี อารยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)ให้ปฏิบัติหน้าที่หัวหน้าเจ้าหน้าที่อาวุโสสำหรับคณะมนตรีประชาคมสังคมและวัฒนธรรมอาเซียนของประเทศไทย (SOCA Leader of Thailand) พร้อมด้วยนายอรรคพงษ์ ศรีสุบัติ รักษาการในตำแหน่งผู้เชี่ยวชาญเฉพาะด้านการพัฒนาสังคม กรมพัฒนาสังคมและสวัสดิการ นางสาววิมลรัตน์ รัชชุกูล ผู้อำนวยการกองการต่างประเทศ และผู้แทนหน่วยงานที่เกี่ยวข้องสังกัดกระทรวง พม. เข้าร่วมการประชุมเจ้าหน้าที่อาวุโสสำหรับคณะมนตรีประชาคมสังคมและวัฒนธรรมอาเซียนอย่างไม่เป็นทางการ (Senior Officials Committee for the ASEAN Socio-Cultural Community (SOCA) Retreat) ผ่านระบบการประชุมทางไกล (Video Conference) ณ ห้องประชุม ชั้น 2 กระทรวง พม. สะพานขาว ถนนกรุงเกษม กรุงเทพฯ
นางจตุพร กล่าวว่า การประชุมครั้งนี้ ประเทศบรูไนดารุสซาลามเป็นเจ้าภาพจัดการประชุม ซึ่งเป็นการจัดประชุมครั้งแรกของประชาคมสังคมและวัฒนธรรมอาเซียน ภายใต้การเป็นประธานอาเซียนของบรูไนดารุสซาลาม ในปี 2564 โดยมีวัตถุประสงค์สำคัญเพื่อนำเสนอเกี่ยวกับแผนงานสำคัญและเอกสารผลลัพธ์สำคัญของประชาคมสังคมและวัฒนธรรมอาเซียน พร้อมทั้งแจ้งกำหนดการจัดประชุมประชาคมสังคมและวัฒนธรรมอาเซียน ในปี 2564 ทั้งนี้ มีผู้เข้าร่วมประชุม ประกอบด้วย คณะหัวหน้าเจ้าหน้าที่อาวุโสสำหรับคณะมนตรีประชาคมสังคมและวัฒนธรรมอาเซียน รองเลขาธิการอาเซียนสำหรับประชาคมสังคมและวัฒนธรรมอาเซียน คณะผู้แทนจากประเทศสมาชิกอาเซียน และผู้แทนจากสำนักเลขาธิการอาเซียน
นางจตุพร กล่าวเพิ่มเติมว่า ในโอกาสนี้ ตนได้กล่าวถ้อยแถลงต่อที่ประชุมในนาม SOCA Leader ประเทศไทย เกี่ยวกับการขอบรรจุเอกสารผลลัพธ์สำคัญ จำนวน 2 ฉบับ ซึ่งประเทศไทย โดยกระทรวง พม. เป็นผู้ริเริ่ม ประกอบด้วย 1) แผนปฏิบัติการระดับภูมิภาคเพื่อขับเคลื่อนปฏิญญาอาเซียนว่าด้วยสิทธิเด็กในบริบทของการโยกย้ายถิ่นฐาน (Regional Plan of Action on Implementing the ASEAN Declaration on the Rights of Children in the Context of Migration) และ 2) แผนปฏิบัติการระดับภูมิภาคว่าด้วยการคุ้มครองเด็กจากการแสวงหาผลประโยชน์ในสื่อออนไลน์ในอาเซียน (Regional Plan of Action for the Protection of Children from All Forms of Online Exploitation and Abuse in ASEAN (2021-2025)) เพื่อเสนอต่อการประชุมสุดยอดอาเซียน ในปี 2564